རྒྱ་གར་ནང་ལོ་སྟོང་ཕྲག་ཁ་ཤས་གོང་ནས་འཛམ་གླིང་གི་ཆོས་ལུགས་ཚང་མ་མཉམ་གནས་ཐུབ་ཀྱི་ཡོད།རྙོག་དྲ་ཕྲན་བུ་ཡོད་ཀྱང་རྒྱ་གར་གྱི་ཆོས་ལུགས་མཐུན་འབྲེལ་གྱི་གནས་སྟངས་འདི་ནི་འཛམ་གླིང་གང་ས་ནས་མིག་དཔེར་ལེན་འོས་པ་ཞིག་རེད།ཅེས་སོགས་སྐུའི་འགན་ཁུར་ཆེན་པོ་གསུམ་ལས་ཆོས་ལུགས་མཐུན་འབྲེལ་གྱི་སྐོར་ལ་བཀའ་སློབ་སྩལ་རྗེས་དྲི་བ་དྲིས་ལན་དང་འབྲེལ།ནང་པའི་ཆོས་དང་འབྲེལ་བའི་བོད་ཀྱི་རིག་གཞུང་ཕྱུག་པོ་དེ་དག་འཛིན་སྐྱོང་སྤེལ་གསུམ་བྱ་རྒྱུ་ནི་བོད་མི་ས་ཡ་དྲུག་གཅིག་པུའི་ཆེད་དུ་མ་ཡིན་པར་ཨེ་ཤ་ཡ་དང་།ནང་པའི་རྗེས་འཇུག་པ་ཡོངས་ལ་ཧ་ཅང་གལ་ཆེན་པོ་ཆགས་ཡོད།དེང་གི་འཛམ་གླིང་འདིར་ཕྱི་དངོས་པོ་གཅིག་པུ་ཡར་རྒྱས་བཏང་བས་ལྡང་གི་མེད།སེམས་འཁྲུགས་པ་སོགས་བཅོས་བསྒྱུར་བྱེད་པའི་ཐབས་ལམ་ནི་ནང་པའི་ཆོས་ཀྱི་ནང་དུ་དཔྱད་སྒོམ་དང་འཇོག་སྒོམ་སོགས་སེམས་ཁམས་རིག་པའི་རྣམ་གཞག་ཏུ་ཡོད་པ་དང་།སེམས་ཁམས་རིག་པའི་རྣམ་གཞག་ཧ་ཅང་གཏིང་ཟབ་མོ་འདི་ཡིས་འཛམ་གླིང་སྤྱི་ལ་ཞབས་འདེགས་སྒྲུབ་ཐུབ་པ་ཞིག་ཆགས་ཀྱི་ཡོད།ང་ཚོའི་ངོས་ནས་འདི་ཉིད་འཛམ་གླིང་ལ་ངོ་སྤྲོད་བྱེད་ཀྱི་ཡོད་པས་ཚང་མས་དོ་སྣང་བྱེད་དགོས།སེམས་ལ་ཞི་བདེ་བསྐྲུན་པར་སེམས་ནང་ནས་བཅོས་བསྒྱུར་བྱེད་པ་ལས་ཕྱིའི་གཟུགས་ཅན་གཞན་ལ་བརྟེན་པའི་དབང་ཤེས་གཅིག་པུས་ལྡང་གི་མེད།ཅེས་དང་།